[ca] En aquesta comunicació es fa una aproximació a les inversions barcelonines en recursos hidràulics als termes municipals de Sant Feliu de Llobregat, Sant Just Desvern i Santa Creu d'Olorda. La cronologia d'aquest estudi comprèn el període que va des de les primeres concessions medievals fins abans de l'arribada del canal de la Infanta, l'any 1819. L'estudi se centra en les concessions de la Batllia General de Catalunya per a la captació, tant de les aigües exteriors com de les subterrànies. També es detallen les inversions per conduir les aigües a través de mines fins a algunes grans finques del pla del Llobregat. Les inversions de les elits barcelonines en aquesta zona del Baix Llobregat van transformar aquest territori. Al llarg dels segles, la distribució dels recursos hídrics va anar canviant d'acord amb els canvis econòmics i socials, amb la característica comuna de la falta de participació de les institucions locals en la gestió de l'aigua. En aquest article es fa una aproximació a les diverses etapes i a les conjuntures en les quals es van produir aquests canvis. Es relaciona l'ús de l'aigua amb l'estructura de la propietat i amb l'origen i la creació de les grans finques d'aquesta part del Baix Llobregat. D'altra banda, es fa un apropament a les elits inversores i a les transformacions de les relacions socioeconòmiques vinculades a la possessió de l'aigua. També s'analitzen les disputes, els repartiments i els pactes i equilibris que es van establir entorn de l'aigua. Les fonts utilitzades són els processos de la Batllia General de Catalunya dels segles xvii i xviii de l'Arxiu de la Corona d'Aragó i diverses escriptures notarials de l'Arxiu Històric de Protocols de Barcelona (concòrdies, compravendes, establiments, etc.) que hi fan referència.

[en] This communication studies the Barcelona investments in water resources in the municipalities of Sant Feliu de Llobregat, Sant Just Desvern and Santa Creu d'Olorda. The chronology of this study covers the period from the early medieval concessions prior to the arrival of Infanta Channel, in 1819. Specifically, the study focuses on the concessions of the Batllia General de Catalunya for the uptake of both the surface waters as the ground. I listed investments to drive the water through mining to large estates of the plane of the Llobregat.The investments of Barcelona elite in the Llobregat lower transformed this area. Over the centuries the distribution of water resources was changing according to economic and social changes, with the common characteristic of the lack of participation of local institutions in water management. Representatives of new emerging economic groups invested in land and water works to supply their farms. This article looks at the different stages and situations in which these changes occurred. It relates the use of water with the ownership structure and the origin and creation of large estates in this part of the Lower Llobregat.On the other hand, is an approach to investment elites and the transformation of socioeconomic relations linked to the possession of the water. We also analyzed the disputes, breakdowns, and the covenants and balances that were set around the water.